**Ministru kabineta noteikumu projekta “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekts izstrādāts, lai nodrošinātu savlaicīgu darbnespējas lapu izsniegšanu Covid-19 slimnieku kontaktpersonām, paredzot, ka darbnespējas lapu šajos gadījumos izsniedz ne tikai, pamatojoties uz epidemiologa sniegto informāciju, bet arī saskaņā ar noteikumiem par epidemioloģiskās drošības pasākumiem Covid-19 infekcijas izplatības ierobežošanai (kontaktpersonu var noteikt ģimenes ārsts, izglītības iestāde un darba devējs atbilstoši centra noteiktajiem kritērijiem).  Noteikumu projekts stāsies spēkā 2020. gada 19. novembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Veselības ministrijas iniciatīvas, ņemot vērā   1. pieaugošo Covid-19 gadījumu skaitu un ar to saistīto kontaktpersonu skaita pieaugumu; 2. Slimību profilakses un kontroles centra nepietiekamo kapacitāti kontaktpersonu apzināšanā un šo personu ģimenes ārstu informēšanā.   Noteikumu projekts izdots saskaņā ar likuma "Par maternitātes un slimības apdrošināšanu" 9. un 12. pantu, likuma "Par obligāto sociālo apdrošināšanu pret nelaimes gadījumiem darbā un arodslimībām" 19. panta pirmo daļu un Ārstniecības likuma 53. pantu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2001. gada 3. aprīļa noteikumi Nr.152 “Darbnespējas lapu izsniegšanas un anulēšanas kārtība” (turpmāk – noteikumi) nosaka kārtību, kādā tiek apliecināta personas pārejoša darbnespēja.  Saskaņā ar noteikumiem darbnespēju apliecinošs dokuments – darbnespējas lapa – izsniedzama ne tikai slimības gadījumā, bet arī gadījumos, kad slima cilvēka kontaktpersona atrodas karantīnā, lai infekcijas slimību izplatības laikā novērstu iespējamus draudus citu personu veselībai. Šī iemesla dēļ noteikumi arī paredz, ka Covid-19 slimnieku kontaktpersonām, kā arī vecākiem, ja par kontaktpersonu atzīts bērns, darbnespējas lapu izsniedz bez personas apskates (attālināti).  Tā kā šādā gadījumā personai nav ne slimības simptomu, ne arī laboratoriskās atrades un ārstam nav iespēju pārliecināties par darbnespējas lapas nepieciešamību, noteikumi paredz, ka sakarā ar izolāciju karantīnas laikā darbnespējas lapu izsniedz, pamatojoties uz Slimību profilakses un kontroles centra epidemiologa sniegto informāciju. Tādējādi šobrīd Slimību profilakses un kontroles centra epidemiologs epidemioloģiskās izmeklēšanas gaitā noskaidro personas, kas ir bijušas kontaktā ar Covid-19 slimnieku, un informē ģimenes ārstu par viņa aprūpē esošu pacientu, kas ir Covid-19 slimnieka kontaktpersona, kā arī šim pacientam noteikto karantīnas laiku.  Slimību profilakses un kontroles centra sniegtā informācija liecina, ka uz katru inficētu personu vidēji ir 3,64 kontaktpersonas (05.11.2020.)[[1]](#footnote-1). Laikā no 06.11.2020. līdz 12.11.2020. konstatēti 2262 Covid-19 slimības gadījumi – tātad epidemiologiem vidēji dienā jāstrādā ar vairāk nekā 1000 kontaktpersonām. Pieaugot ar Covid-19 saslimušo skaitam (dienas laikā var sasniegt 400-500 cilvēku), ieilgst normatīvajos aktos paredzētā kontaktpersonu apzināšana un ģimenes ārstu informēšana. Tā kā ārsti darbnespējas lapu izsniegšanā paļaujas uz noteikumos paredzēto informāciju no epidemiologa, tad, nesaņemot šo informāciju, personām, kas ir bijušas kontaktā ar saslimušo, darbnespējas lapu uz karantīnas laiku neizsniedz savlaicīgi. Līdz ar to pastāv draudi, ka Covid-19 slimnieku kontaktpersonām karantīnas laiks jāpavada uz sava vai darba devēja rēķina. Tas, savukārt, palielina iespēju, ka karantīnas nosacījumi netiks ievēroti, tādējādi apdraudot sabiedrības veselību.  Veselības ministrija ir sagatavojusi grozījumus Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” paredzot, ka konkrētās inficētās personas kontaktpersonas var noteikt  - Slimību profilakses un kontroles centrs (kā līdz šim);  - ģimenes ārsts, ja ārsta aprūpē ir saslimušā ģimenes locekļi, kas atzīstami par kontaktpersonām;  - izglītības iestādes un darba devēji atbilstoši Slimību profilakses un kontroles centra noteiktajiem kritērijiem (informācija tiks ievadīta vienotajā veselības nozares elektroniskās informācijas sistēmā).  Tādējādi plānots, ka daļā gadījumu Covid-19 slimnieka kontaktpersonas uzraudzību ģimenes ārsts varēs uzsākt, negaidot epidemiologa sniegto informāciju.  Noteikumu projekts paredz papildināt nosacījumus darbnespējas lapas izsniegšanai karantīnas gadījumā ar atsauci uz noteikumiem par epidemioloģiskās drošības pasākumiem Covid-19 infekcijas izplatības ierobežošanai, nodrošinot iespēju, ka ģimenes ārsts darbnespējas lapu bez epidemiologa apstiprinājuma var izsniegt Covid-19 slimnieka ģimenes locekļiem, kas ir šī paša ārsta aprūpē, kā arī, pamatojoties uz vienotajā veselības nozares elektroniskās informācijas sistēmā pieejamo informāciju, ja slimības uzliesmojums bijis kolektīvā (darba vietā, izglītības iestādē) (noteikumu projekta 1.2. apakšpunkts). Plānots, ka minētā norma būs spēkā līdz 2021. gada 30. jūnijam, pēc tam atgriežoties pie vispārējās kontaktpersonu noteikšanas un darbnespējas lapu izrakstīšanas kārtības.  Noteikumi šobrīd nosaka, ka personai, kas kopj slimu bērnu ar akūtu augšējo elpceļu saslimšanu, par pirmajām trim slimības dienām darbnespējas lapu drīkst izsniegt bez bērna personīgas apskates, ja ārsts vai ārsta palīgs var gūt pārliecību par saslimšanu un pamatot to pacienta medicīniskajā dokumentācijā. Ja bērna saslimšana turpinās ilgāk par trim dienām, darbnespējas lapas turpināšanai ārsts vai ārsta palīgs veic personas apskati un izmeklēšanu. Pašreiz noteikts, ka šī norma ir spēkā līdz 2020. gada 31.decembrim. Ņemot vērā epidemioloģisko situāciju valstī, nepieciešams pagarināt minēto darbnespējas lapu attālinātu izsniegšanu līdz 2021. gada 30. jūnijam (noteikumu projekta 1.1. apakšpunkts). |
| 3. | Projekta izstrādē iesaistītās institūcijas un publiskas personas kapitālsabiedrības | Slimību profilakses un kontroles centrs, Nacionālais veselības dienests |
| 4. | Cita informācija | Saistīts ar grozījumiem Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ģimenes ārsti un ārsta palīgi, kas izsniedz darbnespējas lapas.  Personas, kas atzītas par Covid-19 slimnieku kontaktpersonām, viņu tuvinieki un darba devēji, kā arī izglītības iestādes.  Infekcijas izplatības ierobežošana ir visas sabiedrības interesēs. |
| 2. | Tiesiskā regulējuma ietekme uz tautsaimniecību un administratīvo slogu | Nodrošinot kontaktpersonu izolāciju karantīnas laikā, tiek samazināta infekcijas izplatības iespēja, tādējādi radot pozitīvu ietekmi uz tautsaimniecību.  Samazinās slogs ģimenes ārstam, mēģinot noskaidrot, vai pacients ir apstiprināts kā kontaktpersona. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts izstrādāts, pamatojoties uz ģimenes ārstu sniegtajiem priekšlikumiem un esošās epidemioloģiskās situācijas izvērtējumu. |
| 2. | Sabiedrības līdzdalība projekta izstrādē | Noteikumu projekts tiek virzīts steidzamības kārtā. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošu institūciju likvidāciju vai reorganizāciju. |
| 3. | Cita informācija | Nav |

Veselības ministre I.Viņķele

K.Brūvere 67876191

Kristina.Bruvere@vm.gov.lv

1. “…nedēļā bija 1 458 jauni Covid-19 pacienti, epidemiologiem bija jāsazinās ne tikai ar šiem cilvēkiem, bet arī ar aptuveni 5 300 šo inficēto cilvēku kontaktpersonām.”; https://www.spkc.gov.lv/lv/jaunums/spkc-ja-covid-19-tests-ir-pozitivs-vai-esi-kontaktpersona-rikojies-vel-pirms-epidemiologa-zvana [↑](#footnote-ref-1)